MTLS และ SAWAD
วานนี้ราคาหุ้นทั้ง MTLS และ SAWAD ดีดกลับมาได้แล้ว
22 ส.ค. 2560

ลูบคมตลาดทุน : ธนะชัย ณ นคร
วานนี้ราคาหุ้นทั้ง MTLS และ SAWAD ดีดกลับมาได้แล้ว
ต่างจากช่วง 2-3 วันสุดท้ายของสัปดาห์ก่อนหน้านี้ที่ราคา “โดนทุบ” กลิ้งกันเป็นลูกขนุน ฝุ่นตลบ
และ “กองทุน” ถูกมองว่าเป็นผู้ร้าย จากเหตุการณ์ครั้งนี้
นั่นเพราะทั้งนักวิเคราะห์ และผู้จัดการกองทุนต่างก็ยอมรับว่า ได้เทขายหุ้น 2 ตัว ออกมา
จริงๆ แล้ว กองทุนขายหุ้นออกมาก็เป็นเรื่องปกติ
กองทุนไม่ใช่องค์กรสาธารณกุศล หรือหน่วยงานที่ไม่ได้แสวงหากำไร
ดังนั้น เมื่อมี “กำไร” ก็ต้องขาย เรื่องก็มีอยู่แค่นี้
ราคาหุ้น MTLS หากนับจากสิ้นปี 2559 ราคาปรับขึ้นมา 40%
ส่วนหุ้น SAWAD ปรับขึ้นมา 46%
ส่วนต่างของราคาหุ้น หรือ Capital gain ที่ใครหากถือไว้ตั้งแต่ก่อนสิ้นปี 2559 และได้มากขนาดนี้
หากไม่ขายทำกำไรออกไปบ้าง ก็ไม่ควรเป็นนักลงทุน
แต่ประเด็นคือ ไม่เข้าใจว่า ทำไมถึงต้องมีการปล่อยข่าวออกมาว่า หุ้นทั้ง 2 ตัว อาจจะมีปัญหาการชำระหนี้ตั๋วบี/อี และส่งผลให้รายย่อยขายหุ้นตัวนี้ออกจากพอร์ตกันจ้าละหวั่น
ร้อนถึงผู้บริหารทั้ง 2 หุ้น ออกมาให้ข่าวว่า บริษัทตนเองไม่ได้มีปัญหาอะไร
สภาพคล่องยังดี ปัญหาตั๋วบี/อี ไม่มีแน่นอน
MTLS มีกำไรครึ่งปีแรกกว่า 1,107 ล้านบาท เพิ่มขึ้น 527 ล้านบาท หรือ 90.86%
MTLS นั้นจ่ายเงินปันผลไม่มากนัก หรือ 15% ของกำไรสุทธิ
อาจจะดูน้อยไปนิด สำหรับนักลงทุนที่ชอบเงินปันผล
แต่เงินกำไรที่ MTLS ได้ส่วนใหญ่จะใช้ไปลงทุนต่อ โดยเฉพาะการขยายสาขา เพราะบริษัทกำลังเร่งการขยายสินเชื่อ
สาขายิ่งขยายได้มาก โอกาสการปล่อยสินเชื่อก็เยอะ
สินทรัพย์ของ MTLS ณ สิ้นปี 2599 มีอยู่กว่า 2.44 หมื่นล้านบาท และเพิ่มขึ้นมาเป็น 3.00 หมื่นล้านบาท ณ 30 มิถุนายน 2560 หรือเพิ่มขึ้น 23%
MTLS จึงยืนยันไม่ผิดนัดชำระหนี้ตั๋วบี/อี กว่า 5-6 พันล้านบาทที่จะครบกำหนดชำระภายใน 6 เดือน
ยิ่ง 600 ล้านบาทครบกำหนดชำระในเดือน ส.ค.นี้ ก็เตรียมไว้แล้ว
ผู้บริหารบริษัทเชื่อมั่นว่าจะสามารถบริหารจัดการได้เพราะในแต่ละเดือนบริษัทก็มีเงินสดเข้ามาเฉลี่ย 4 พันล้านบาท
MTLS มีแผนปรับโครงสร้างเงินทุนให้อิงกับหนี้ระยะยาวมากขึ้นด้วย
วิธีการนั้น มีทั้งการกู้ยืมระยะยาวจากธนาคาร และการออกหุ้นกู้ 3.5 พันล้านบาทในสิ้น ส.ค.นี้
ส่วน SAWAD ก็อยู่ระหว่างปรับโครงสร้างของบริษัทหลังการเข้าซื้อ BFIT ซึ่งปัจจุบันเปลี่ยนชื่อเป็น ศรีสวัสดิ์ ไฟแนนซ์
SAWAD มีหนี้ตั๋วบี/อี เพียง 2,500 ล้านบาท เท่านั้น
จึงไม่มีเหตุผลที่จะมีปัญหาการชำระหนี้แน่นอน
นี่คือคำยืนยันจากผู้บริหารของ SAWAD อีกเช่นกัน
แต่อาจมีสิ่งที่นักลงทุนกังวลว่า หากผู้ลงทุนตั๋วบี/อี ไม่ต่ออายุ ก็อาจทำให้มีปัญหาได้นั้น
เรื่องนี้ทั้ง MTLS และ SAWAD ต่างก็มีวงเงินกู้ยืมจากธนาคารพาณิชย์ที่เบิกมาใช้ได้กว่า 1 หมื่นล้านบาท และเพียงพ่อการชำระหนี้ตั๋วบี/อี แน่นอน
ในมุมมองของนักวิเคราะห์ต่างยังคงแนะนำ “ลงทุน” หุ้น 2 ตัวนี้
ราคาที่ปรับลงมา
จึงเป็นโอกาสเข้าสะสมในพอร์ต
ข่าวลือยังคงอยู่คู่กับตลาดหุ้น จริงๆ